ÜMUMDÜNYA ƏDALƏT EVİ

1 iyul 2013-cü il

Dünya üzrə qarşıdan gələn 114 gənclər konfranslarının iştirakçılarına

Sevgili dostlar,

Həzrət Babın uca şəxsiyyəti, cəmi iyirmi beş yaşında ikən, Özünün çevriliş yaradıcı mesajını dünyaya çatdırmaq üçün ayağa qalxanda, Onun təlimlərini qəbul edib yayanlar arasında hətta onun Özündən yaşca cavan olan xeyli gənclər vardı. Onların, *Dan Yerinin Şəfəqləri* kitabında bütün göz qamaşdırıcı parlaqlığı ilə əbədiləşdirilmiş qəhrəmanlığı gələcək əsrlərdə insanlığın tarixinin salnaməsini işıqlandıracaqdır. Beləliklə, bir model başladıldı ki, bu modeldə gənclərin hər bir nəsli dünyanı yenidən qurmaq üçün eyni ilahi impulsdan ilham alaraq, insanlığın həyatını transformasiya etdirəcək prosesin açılışının ən son mərhələsinə töhfə vermək imkanlarını yaxaladı. Bu bir modeldir ki, Həzrət Babın dövründən indiyə qədər heç bir fasiləsi olmamışdır.

Bəhai dininin müxtəlif ölkələrdə bərqərar olması və məqsədyönlü qlobal bir icmanın meydana çıxmasının sürətləndirilməsi üçün sizin ruhani sələflərinizin bir ömür sürən səy və fədakarlıqları xeyli rol oynamışdır. Hərçənd ki, sizin qarşınızda duran vəzifə onlarınkı ilə eyni deyil, lakin sizə etibar edilən məsuliyyət heç də ondan az əhəmiyyətli deyil. O qədər onilliklərdən sonra, Həzrət Bəhaullahın Vəhyi barədə daha da adekvat anlayış əldə etmək və onda təsbit olunmuş prinsipləri tətbiq etmək üçün bu geniş yayılmış icmanın dünyanın hər yerində qoyduğu əmək təcrübə ilə cilalanmış qüdrətli bir hərəkət çərçivəsinin meydana çıxması ilə nəticələnmişdir. Siz indi onun belə yaxşı bərqərar olmuş metod və yanaşmaları ilə tanış olduğunuz üçün bəxtiniz gətirmişdir. Bu metod və yanaşmaların tətbiqində mətanət göstərməklə, sizlərin çoxunuz artıq ilahi təlimlərin cəmiyyətqurucu gücünün əlamətlərini özünüz görmüşsünüz. İştirak etdiyiniz konfransda siz, Həzrət Bəhaullahın çağırışına cavab vermək və o gücü azad etməyə kömək etmək istəyən hər bir gənc insanın verə biləcəyi töhfəni nəzərdən keçirməyə dəvət olunursunuz. Sizə kömək etmək məqsədilə, həyatınızın indiki çağına baxmaqla başlayaraq, sizin araşdırmağınız üçün bir neçə mövzu müəyyən edilmişdir.

Bütün dünya üzrə eyni bir məqsədi bölüşən onlarla konfranslarda xeyli dərəcədə ümumi şeylərə malik olan on minlərlə gənc toplaşacaq. Baxmayaraq ki, sizin gerçəkliyiniz çox geniş dərəcədə fərqlənən vəziyyətlərin təsiri altında formalaşmışdır, lakin sizin həyatınızın bu mərhələsi üçün səciyyəvi olan konstruktiv dəyişiklik yaratmaq və mənalı bir xidmət qabiliyyəti yetişdirmək arzusu nə bir irq və ya millətlə məhdudlaşır, nə də maddi vəsaitlərdən asılıdır. Sizin də sahib olduğunuz bu parlaq gənclik dövrünü hamı yaşamışdır – lakin bu qısadır və həm də ona bir sıra sosial qüvvələr zərbə vurur. Elə isə, həzrət Əbdül-Bəhanın sözləri ilə desək, “həyatın meyvəsini dərmiş” insanların arasında olmaq üçün çalışmaq nə qədər vacibdir.

Bunu yadda saxlayaraq, biz çox şadıq ki, sizlərdən nə qədər gənc icma quruculuğu fəaliyyətləri apararaq, həmçinin, başqalarının işlərini təşkil edərək, koordinasiya edərək və ya başqa bir formada əlaqələndirərək xidmətlə məşğulsunuz; bütün bu səylərdə siz getdikcə daha artan səviyyədə çiyinlərinizə məsuliyyət götürürsünüz. Heç də təəccüblü deyil ki, məhz sizin yaşınızda olanlar, yeniyetmələrə, həmçinin, uşaqlara onların mənəvi-əxlaqi və ruhani inkişaflarında, onlarda kollektiv xidmət və həqiqi dostluq qabiliyyəti bəsləməkdə kömək edərək ən böyük təcrübə toplayırlar. Hər şeydən əvvəl, bu gənc insanların özlərinə istiqamət seçəcəkləri bu dünyadan və onun tələ və imkanlarından xəbərdar olmaqla siz, ruhani güclənmənin və [bu həyata] hazırlığın vacibliyini asanlıqla başa düşürsünüz. Həzrət Bəhaullahın insanlığın həm daxili, həm də xarici vəziyyətini dəyişdirmək üçün gəldiyinin fərqində olmaqla, necə ki siz bunu dərk edirsiniz, siz, sizdən gənc olanlara xasiyyətlərini cilalamaqda və öz icmalarının rifahı üçün məsuliyyət götürməyə hazırlaşmaqda kömək edirsiniz. Onlar yetkinlik dövrünə daxil olduqca, siz onların özünüifadə qabiliyyətini yüksəltməyə, habelə, onların daxilində möhkəm əxlaqi həssasiyyətin kök salmasına qabil olmalarına kömək edirsiniz. Belə edərkən, Həzrət Bəhaullahın: “Özünüzü sözlərlə deyil, əməllərlə bəzəyin” əmrinə daha da qulaq verdikcə, özünüzün məqsəd hissiniz daha da aydın müəyyən olur.

Bir insanın fəaliyyətinin formasından asılı olmayaraq xidmət yolu ilə getmək iman və mətinlik tələb edir. Bununla əlaqədar olaraq, bu yolda başqalarının müşayiəti ilə addımlamağın faydası sonsuzdur. Mehriban yoldaşlıq, qarşılıqlı təşviq, birlikdə öyrənməyə hazır olma eyni bir məqsəd üçün çalışan istənilən gənclər qrupunun təbii xüsusiyyətləridir və bunlar, həmçinin, cəmiyyətin komponentlərini bir-birinə bağlayan o mühüm münasibətləri də xarakterizə etməlidir. Bu mənada, biz ümid edirik ki, konfransın digər iştirakçıları ilə ünsiyyətlə sizin quracağınız bağlar daimi olacaq. Həqiqətən, bu toplantı sona yetəndən sonra, qoy bu dostluq bağları və ümumi missiya sizin möhkəm addımlarla getməyinizə kömək etsin.

Kollektiv hərəkətin təqdim etdiyi imkanlar icma quruculuğu işində xüsusilə aşkar görünür, icma quruculuğu elə bir prosesdir ki, dünya üzrə intensiv fəaliyyət mərkəzlərinə çevrilmiş bir çox klasterlərdə, qonşuluqlarda və kəndlərdə sürət yığır. Gənclər, çox vaxt bu yerlərdə işin ön sıralarında olurlar – yalnız bəhai gənclər deyil, həm də bəhailərin başlatdıqları [fəaliyyətlərin] müsbət təsirini görə bilən, birlik və ruhani transformasiyanın əsasında dayanan baxışı tutan eyni fikirli gənclər. Bu cür yerlərdə, Həzrət Bəhaullahın Vəhyini həssas ruhlarla paylaşmaq və Onun mesajının bugünkü dünya üçün nəticələrini araşdırmaq zəruriyyəti çox iti bir şəkildə hiss edilir. Cəmiyyətin nə qədər hissəsinin passivlik və apatiya təlqin etdiyi, yaxud daha pisi, özünə və başqalarına ziyan vuran bir davranışı təşviq etdiyi bir zamanda, ruhani cəhətdən zənginləşdirici icma həyatı modelini bəsləmək və saxlamaq üçün əhalinin qabiliyyətini yüksəldənlər tərəfindən nəzərə çarpan bir təzad nümayiş etdirilir.

Bununla belə, sizin dinamizminizə və ideallarınıza çoxları heyran olsa da, bu səylərin əsl əhəmiyyəti dünyada bütövlükdə az görünür. Lakin siz, zamanı gələndə, insanlığın birliyini əks etdirən qlobal bir sivilizasiya ilə nəticələnəcək qüdrətli və transformasiyaedici bir prosesdə öz rolunuzun fərqindəsiniz. Siz yaxşı bilirsiniz ki, özünüzdə və başqalarında sizin yetişdirdiyiniz düşüncə tərzi və ruh nikaha, ailəyə, təhsilə, işə və hətta yaşayış yerini seçməyə aid əhəmiyyətli qərarlara təsir edərək daimi olacaqdır. Belə geniş bir kontekstdə düşünmək gündəlik sınaqların, çətinliklərin, uğursuzluqların və anlaşılmazlıqların aşılmaz olduğunu göstərən təhrif edici güzgünü sındırmağa kömək edir. Və hər bir fərdin ruhani inkişafı üçün ümumi olan mübarizələrdə tərəqqi üçün tələb olunan iradə, insanın enerjisi yüksək bir hədəfə yönəldiləndə asanlıqla səfərbər olur, insan həmin hədəfdə birləşən bir icmaya mənsub olanda isə bu daha da asan olur.

Bütün bu fikirlər, konfranslarda davam etdiriləcək və siz çox sayda başqa gəncləri də ruhyüksəldici və nələrin ola biləcəyi imkanlarına düşüncələri oyadan müzakirələrə cəlb etdikcə, konfransdan sonra da davam edəcək əhatəli və daim genişlənəcək söhbətlərə girişdir. Öz kollektiv təcrübənizdən istifadə etməyiniz sizin müzakirələrinizi daha da zənginləşdirəcəkdir. Bu əlverişli zamanda, bizim ürəklərimiz sizinlə olacaq və hər konfrans başa çatdıqdan sonra bunun ardınca nələr olacağını intizarla gözləyəcəyik. Bilərək ki, necə ki, siz də bilirsiniz, Həzrət Bəhaullahın canlandırıcı çağırışına cavab verərək insanlığa xidmətə qalxan hər kəsə ilahi yardım vədi verilmişdir, biz hər bir konfrans üçün Qüdrət Sahibinə dua edəcəyik ki, onun iştirakçılarına Özünün sonsuz fəzlindən pay versin.

[İmzalanmışdır: Ümumdünya Ədalət Evi]